PATVIRTINTA

Vilniaus miesto savivaldybės visuomenės sveikatos biuro direktoriaus

202\_ m. \_\_\_\_\_\_ \_\_ d. įsakymu Nr. \_\_\_\_\_\_

**DUOMENŲ SUBJEKTŲ teisių įgyvendinimo**

**vilniaus miesto savivaldybės VISUOMENĖS sveikatos biurE TVARKOS aprašas**

**I SKYRIUS**

**BENDROSIOS NUOSTATOS**

1. Duomenų subjektų teisių įgyvendinimo Vilniaus miesto savivaldybės visuomenės sveikatos biure tvarkos aprašas (toliau – Aprašas) reglamentuoja duomenų subjektų teisių, įtvirtintų 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas), įgyvendinimo tvarką biudžetinėje įstaigoje Vilniaus miesto savivaldybės visuomenės sveikatos biure (toliau − Biuras).

2. Apraše vartojamos sąvokos suprantamos taip, kaip jos apibrėžtos Reglamente, Lietuvos Respublikos teisinės apsaugos įstatyme (toliau – ADTĮ) ir kituose Lietuvos Respublikos teisės aktuose.

3. Aprašas parengtas vadovaujantis Reglamentu, ADTĮ ir kitais Lietuvos Respublikos teisės aktais.

**II SKYRIUS**

**DUOMENŲ SUBJEKTŲ TEISĖS IR PRAŠYMŲ DĖL ŠIŲ TEISIŲ ĮGYVENDINIMO PATEIKIMO IR NAGRINĖJIMO TVARKA**

**PIRMASIS SKIRSNIS**

**Duomenų subjektų prašymų dėl jų teisių įgyvendinimo pateikimo ir nagrinėjimo tvarka**

4. Duomenų subjektai turi šias teises, įtvirtintas Reglamente:

4.1. teisę gauti informaciją apie duomenų tvarkymą;

4.2. teisę susipažinti su savo asmens duomenimis;

4.3. teisę reikalauti ištaisyti asmens duomenis;

4.4. teisę reikalauti ištrinti asmens duomenis („teisė būti pamirštam“);

4.5. teisę apriboti asmens duomenų tvarkymą;

4.6. teisę nesutikti su asmens duomenų tvarkymu;

4.7. teisę į asmens duomenų perkeliamumą;

4.8. teisę, kad jam nebūtų taikomas tik automatizuotu duomenų tvarkymu, įskaitant profiliavimą, grindžiamas sprendimas.

5. Duomenų subjektas, siekdamas įgyvendinti Aprašo 4 punkte nurodytas teises (išskyrus Aprašo 4.1 papunktyje nurodytą teisę), privalo asmeniškai ar per atstovą fiziškai atvykus į Biurą adresu Polocko g. 12-2, Vilnius, paštu, per pasiuntinį ar elektroninių ryšių priemonėmis (pasirašęs elektroniniu parašu) pateikti rašytinį prašymą (toliau − Prašymas). Aprašo 4.1 papunktyje nurodyta teisė įgyvendinama Aprašo 18 punkte nurodytais būdais.

6. Duomenų subjektui dėl Aprašo 4 punkte nurodytų teisių įgyvendinimo kreipiantis žodžiu, atsižvelgiant į jo Prašymo apimtį, pobūdį, duomenų subjekto teisę, kurią pageidauja įgyvendinti, ir kitas aplinkybes, jo Prašymas gali būti įgyvendintas ir informacija jam suteikta žodžiu (prieš tai tinkamai nustačius duomenų subjekto asmens tapatybę) arba duomenų subjektas turi būti informuojamas apie būtinybę pateikti rašytinį Prašymą, atitinkantį Aprašo 8, 9 ir 11 punktuose nustatytus reikalavimus.

7. Kreipiantis raštu dėl Aprašo 4.2−4.6 papunkčiuose nustatytų duomenų subjekto teisių įgyvendinimo, rekomenduojama pateikti Aprašo 1−5 prieduose nurodytos formos atitinkamą Prašymą įgyvendinti duomenų subjekto teisę. Visais atvejais kreipiantis raštu duomenų subjektas turi patvirtinti asmens tapatybę Aprašo nustatyta tvarka.

8. Prašymas turi būti įskaitomas, duomenų subjekto pasirašytas, jame turi būti nurodytas duomenų subjekto vardas, pavardė, asmens kodas, kontaktiniai duomenys pasirinktinai ryšiui palaikyti bei informacija apie tai, kokią Aprašo 4.2−4.8 papunkčiuose nurodytą teisę ir kokios apimties pageidauja įgyvendinti, bei informacija, kokiu būdu duomenų subjektas pageidauja gauti atsakymą.

9. Pateikdamas Prašymą, duomenų subjektas privalo patvirtinti savo tapatybę:

9.1. jeigu Prašymas pateikiamas tiesiogiai Biuro darbuotojui, duomenų subjektas Biuro darbuotojui privalo pateikti asmens tapatybę patvirtinantį dokumentą;

9.2. jeigu Prašymas pateikiamas paštu ar per pasiuntinį, kartu su Prašymu turi būti pateikiami kontaktiniai duomenys, kuriais Biuras galėtų susisiekti su duomenų subjektu su tikslu gauti papildomos informacijos, kuri galėtų įsitikinti duomenų subjekto tapatybe;

9.3. jeigu Prašymas pateikiamas elektroninių ryšių priemonėmis, Prašymas turi būti pasirašytas kvalifikuotu elektroniniu parašu.

10. Esant abejonių dėl duomenų subjekto tapatybės, Biuras turi teisę paprašyti papildomos informacijos, reikalingos ja įsitikinti.

11. Duomenų subjektas Aprašo 4 punkte nurodytas teises gali įgyvendinti pats arba per atstovą. Asmens atstovas Prašyme turi nurodyti savo vardą, pavardę, adresą ir (ar) kitus kontaktinius duomenis ryšiui palaikyti, kuriais asmens atstovas pageidauja gauti atsakymą, taip pat atstovaujamo asmens vardą, pavardę ir asmens kodą, informacija apie tai, kokią Aprašo 4.2−4.8 papunkčiuose nurodytą teisę ir kokios apimties pageidauja įgyvendinti, bei pateikti atstovavimą patvirtinantį dokumentą ar jo kopiją. Prašymą teikiantis atstovas savo tapatybę patvirtina vienu iš šių Aprašo 9 punkte nurodytų būdų.

12. Jeigu Prašymas pateiktas, nesilaikant Aprašo 8, 9 ir 11 punktuose nustatytos tvarkos ir reikalavimų, jis nenagrinėjamas, o duomenų subjektas apie tai informuojamas nedelsiant, bet ne vėliau kaip per 5 darbo dienas nuo Prašymo gavimo dienos, nurodant Prašymo nenagrinėjimo priežastis.

13. Jeigu duomenų subjektas Prašymą pateikia elektroninėmis priemonėmis, informacija duomenų subjektui taip pat pateikiama elektroninėmis priemonėmis, išskyrus atvejus, kai duomenų subjektas paprašo ją pateikti kitaip.

14. Biuras turi teisę atsisakyti pateikti duomenų subjektui jo prašomą informaciją, jeigu duomenų subjekto Prašymas yra akivaizdžiai nepagrįstas arba neproporcingas (pvz., dėl jo pasikartojančio turinio). Biuras, pateikdamas atsisakymą pateikti prašomą informaciją, privalo raštu nurodyti atsisakymo pateikti prašomą informaciją motyvus.

15. Biuras duomenų subjekto Prašymą privalo išnagrinėti ir atsakymą duomenų subjektui Prašyme nurodytu būdu pateikti ne vėliau kaip per vieną mėnesį nuo Prašymo gavimo dienos. Jeigu Prašyme nėra nurodytas pageidaujamas atsakymo gavimo būdas, atsakymas pateikiamas tokiu būdu, kokiu buvo gautas Prašymas.

16. Aprašo 15 punkte nurodytas laikotarpis gali būti pratęstas dar dviem mėnesiams, atsižvelgiant į Prašymo sudėtingumą ir nagrinėjamų Prašymų skaičių. Biuras apie termino pratęsimą duomenų subjektą informuoja raštu, nurodant vėlavimo priežastis ir informuojant apie galimybę pateikti skundą Valstybinei duomenų apsaugos inspekcijai.

17. Visais klausimais, susijusiais su duomenų subjekto asmens duomenų tvarkymu ir savo teisių gyvendinimu, duomenų subjektas turi teisę kreiptis į Biurą elektroninio pašto adresu info@vvsb.lt*.*

**ANTRASIS SKIRSNIS**

**TEISĖ GAUTI INFORMACIJĄ APIE DUOMENŲ TVARKYMĄ**

18. Aprašo 4.1 papunktyje numatyta duomenų subjekto teisė įgyvendinama, informaciją apie Biuro atliekamą asmens duomenų tvarkymą, nurodytą Reglamento 13 ir 14 straipsniuose, pateikiant:

18.1. Biuro interneto svetainės [www.vilniussveikiau.lt](http://www.vilniussveikiau.lt) skiltyje „Asmens duomenų apsauga“;

18.2. Biuro darbuotojų informavimas apie jų asmens duomenų tvarkymą pasirašytinai supažindinant su Biuro Asmens duomenų tvarkymo taisyklėmis;

18.3. bendravimo su duomenų subjektu metu tokiu būdu, kokiu duomenų subjektas kreipiasi į Biurą;

18.4. duomenų tvarkymą reglamentuojančiuose Biuro teisės aktuose, Biuro leidžiamuose informaciniuose leidiniuose, skrajutėse, spaudoje, elektroniniu paštu, informaciniuose pranešimuose, sutikimo formose ir kt.

19. Biuras turi teisę atsisakyti įgyvendinti Aprašo 4.1 papunktyje numatytą duomenų subjekto teisę arba pateikti ne visą duomenų subjekto prašomą informaciją, jeigu:

19.1. duomenų subjektas jau turi šią informaciją;

19.2. duomenų subjekto prašomos informacijos pateikimas neįmanomas arba tam reikėtų neproporcingų pastangų;

19.3. asmens duomenų gavimas ar atskleidimas aiškiai nustatytas Europos Sąjungos teisės aktuose arba Lietuvos Respublikos teisės aktuose, kuriuose nustatytos tinkamos teisėtų duomenų subjektų interesų apsaugos priemonės;

19.4. asmens duomenys privalo išlikti konfidencialūs, laikantis Europos Sąjungos teisės aktuose arba Lietuvos Respublikos teisės aktuose reglamentuojamos profesinės paslapties prievolės, įskaitant nuostatais nustatytą prievolę saugoti paslaptį.

**TREČIASIS SKIRSNIS**

**Teisė susipažinti su savo asmens duomenimis**

20. Duomenų subjektas, įgyvendindamas teisę susipažinti su Biuro tvarkomais savo asmens duomenimis, turi teisę gauti informaciją apie:

20.1. asmens duomenų tvarkymo tikslus;

20.2. atitinkamas asmens duomenų kategorijas;

20.3. duomenų gavėjus arba jų kategorijas, kuriems buvo (bus) atskleisti asmens duomenys;

20.4. numatomą asmens duomenų saugojimo laikotarpį arba kriterijus, pagal kuriuos nustatomas asmens duomenų saugojimo laikotarpis;

20.5. asmens duomenų šaltinius, kai asmens duomenys renkami ne iš duomenų subjekto;

20.6. kitus Reglamento 15 straipsnyje nurodytus duomenis.

21. Kreipiantis raštu dėl duomenų subjekto teisės, nurodytos Aprašo 4.2 papunktyje, įgyvendinimo, rekomenduojama pateikti Aprašo 1 priede nurodytos formos Prašymą susipažinti su savo asmens duomenimis.

22. Biuras atsakyme duomenų subjektui, be Aprašo 20 punkte nurodytos informacijos, privalo pateikti informaciją apie duomenų subjekto teisę pateikti skundą Valstybinei duomenų apsaugos inspekcijai, taip pat duomenų subjekto teisę prašyti ištaisyti arba ištrinti asmens duomenis, apriboti savo asmens duomenų tvarkymą arba nesutikti su asmens duomenų tvarkymu (kai šios teisės yra taikomos) bei pateikti kitą Reglamento 15 straipsnyje nurodytą informaciją.

23. Duomenų subjektas, įgyvendindamas teisę susipažinti su Biuro tvarkomais savo asmens duomenimis, turi teisę gauti tvarkomų asmens duomenų kopiją. Konkretūs dokumentai, kuriuose yra Prašymą pateikusio asmens duomenys, duomenų subjektams gali būti teikiami, jeigu Biurui taip yra patogiau įgyvendinti duomenų subjekto Prašymą. Duomenų subjektas turi teisę prašyti, kad jam būtų pateikta tvarkomų asmens duomenų kopija ir kita forma, nei Biuraspateikia, tačiau už tai gali būti imamas mokestis, apskaičiuotas pagal administracines išlaidas.

24. Jeigu, renkant informaciją, reikalingą atsakymui parengti, nustatoma, kad:

24.1. Biuras tvarko didelį informacijos, susijusios su duomenų subjektu, kiekį ir nėra galimybės visos informacijos duomenų subjektui pateikti, Biuras turi teisę paprašyti duomenų subjekto sukonkretinti pateiktą Prašymą;

24.2. tam tikra informacija apie duomenų subjektą yra susijusi ir su kitais asmenimis, duomenų subjektui informacijos turi būti pateikiama tiek, kad nebūtų pažeistos kitų asmenų teisės ir laisvės.

**KETVIRTASIS SKIRSNIS**

**Teisė reikalauti ištaisyti asmens duomenis**

25. Jeigu duomenų subjektas nustato, kad Biure yra tvarkomi netikslūs ar neišsamūs jo asmens duomenys, duomenų subjektas turi teisę kreiptis su Aprašo 2 priede nustatytos formos Prašymu, kad Biuras ištaisytų tvarkomus netikslius asmens duomenis arba papildytų neišsamius asmens duomenis.

26. Biuras, gavęs Aprašo 25 punkte nurodytą duomenų subjekto Prašymą, nedelsdamas, bet ne vėliau kaip per 5 darbo dienas, privalo atlikti duomenų subjekto tvarkomų asmens duomenų analizę, siekdama nustatyti, ar duomenų subjekto pateiktas Prašymas yra pagrįstas.

27. Siekdamas įsitikinti, kad tvarkomi duomenų subjekto asmens duomenys yra netikslūs ar neišsamūs, Biuras turi teisę duomenų subjekto paprašyti pateikti tai patvirtinančius įrodymus.

28. Jeigu yra nustatoma, kad duomenų subjekto pateiktas Prašymas yra pagrįstas, Biuras nedelsdamas privalo:

28.1. ištaisyti neišsamius ar netikslius asmens duomenis;

28.2. jeigu nėra galimybių ištaisyti neišsamius ar netikslius asmens duomenis, sustabdyti duomenų subjekto asmens duomenų tvarkymo veiksmus ir šiuos asmens duomenis saugoti tol, kol jie bus ištaisyti;

28.3. apie neišsamių ar netikslių asmens duomenų ištaisymą informuoti:

28.3.1. duomenų subjektą;

28.3.2. duomenų gavėjus, jeigu duomenų subjekto asmens duomenys buvo teikiami duomenų gavėjams. Informuoti duomenų gavėjų nereikia, kai pateikti tokią informaciją neįmanoma arba pernelyg sunku (dėl didelio duomenų subjektų skaičiaus, asmens duomenų saugojimo laikotarpio, nepagrįstai didelių sąnaudų). Tokiu atveju Biuras nedelsdamas, bet ne vėliau kaip per 3 darbo dienas, praneša Valstybinei duomenų apsaugos inspekcijai.

29. Duomenų subjektas turi teisę prašyti, kad jam būtų pateikta informacija apie duomenų gavėjus, kuriems buvo pateikta informacija apie ištaisytus jo neišsamius ar netikslius asmens duomenis, taip pat informacija apie duomenų gavėjus, kuriems Aprašo 28.3.2 papunktyje nustatytu atveju tokia informacija negalėjo būti pateikta.

30. Biuras nedelsdamas, bet ne vėliau kaip per 5 darbo dienas, praneša duomenų subjektui apie jo prašymu atliktą ar neatliktą asmens duomenų ištaisymą, papildymą, sunaikinimą ar asmens duomenų tvarkymo veiksmų sustabdymą.

**PENKTASIS SKIRSNIS**

**Teisė reikalauti ištrinti asmens duomenis („teisė būti pamirštam“)**

31. Duomenų subjektas turi teisę kreiptis su Aprašo 3 priede nustatytos formos Prašymu ištrinti su juo susijusius asmens duomenis, jeigu yra vienas iš šių pagrindų:

31.1. asmens duomenys nebėra reikalingi tikslams, kurie buvo nustatyti, prieš renkant asmens duomenis;

32.2. atšauktas duomenų subjekto sutikimas, kuriuo vadovaujantis buvo grindžiamas duomenų subjekto asmens duomenų tvarkymas, ir nėra jokio kito teisinio pagrindo tvarkyti duomenų subjekto asmens duomenis;

32.3. asmens duomenų subjektas nesutinka su savo asmens duomenų tvarkymu pagal Reglamento 21 straipsnio 1 dalį (Aprašo II skyriaus „Duomenų subjektų teisės ir prašymų dėl šių teisių įgyvendinimo pateikimo ir nagrinėjimo tvarka“ septintasis skirsnis „Teisės nesutikti su savo asmens duomenų tvarkymu“) ir nėra viršesnių teisėtų priežasčių tvarkyti asmens duomenis;

32.4. asmens duomenys buvo tvarkomi neteisėtai;

32.5. asmens duomenys turi būti ištrinti, laikantis Europos Sąjungos teisės aktuose arba Lietuvos Respublikos teisės aktuose nustatytos teisinės prievolės.

33. Duomenų subjekto Prašyme turi būti išsamiai argumentuota, dėl kokių priežasčių yra prašoma ištrinti jo asmens duomenis (Prašyme turi būti nurodytas vienas iš Aprašo 32 punkte nurodytų pagrindų).

34. Teisė reikalauti ištrinti asmens duomenis („teisė būti pamirštam“) Biuro neįgyvendinama, kai asmens duomenų tvarkymas yra grindžiamas:

34.1. Europos Sąjungos ir Lietuvos Respublikos teisės aktuose nustatytų reikalavimų vykdymu;

35.2. archyvavimo tikslais viešojo intereso labui;

35.3. siekiant pareikšti, vykdyti arba apginti teisinius reikalavimus.

36. Biuras, gavęs Aprašo 31 punkte nurodytą duomenų subjekto Prašymą, privalo nedelsdamas, bet ne vėliau negu per 10 darbo dienų, atlikti Prašymo įvertinimą, siekdamas nustatyti, ar duomenų subjekto pateiktas Prašymas yra pagrįstas.

37. Jeigu yra nustatoma, kad duomenų subjekto pateiktas Prašymas yra pagrįstas, Biuras privalo:

37.1. nedelsdamas, bet ne vėliau negu per vieną mėnesį nuo Prašymo gavimo dienos ištrinti su duomenų subjektu susijusius asmens duomenis;

37.2. jeigu nėra galimybių ištrinti duomenų subjekto asmens duomenų, sustabdyti duomenų subjekto asmens duomenų tvarkymo veiksmus;

37.3. apie asmens duomenų ištrynimą informuoti duomenų gavėjus, jeigu duomenų subjekto asmens duomenys buvo teikiami duomenų gavėjams. Informuoti duomenų gavėjų nereikia, kai pateikti tokią informaciją neįmanoma arba pernelyg sunku (dėl didelio duomenų subjektų skaičiaus, asmens duomenų saugojimo laikotarpio, nepagrįstai didelių sąnaudų).

37.4. nedelsdama, bet ne vėliau negu per 5 darbo dienas nuo duomenų ištrynimo, apie asmens duomenų ištrynimą informuoti duomenų subjektą.

38. Duomenų subjektas turi teisę prašyti, kad jam būtų pateikta informacija apie duomenų gavėjus, kuriems buvo pateikta informacija apie ištrintus jo asmens duomenis.

**ŠEŠTASIS SKIRSNIS**

**Teisė apriboti savo asmens duomenų tvarkymą**

39. Duomenų subjektas turi teisę kreiptis į Biurą su Aprašo 4 priede nustatytos formos Prašymu apriboti savo asmens duomenų tvarkymą, jeigu yra vienas iš šių pagrindų:

39.1. duomenų subjektas užginčija Biuro tvarkomų jo asmens duomenų tikslumą. Tokiu atveju duomenų subjekto asmens duomenų tvarkymas gali būti apribotas tokiam laikotarpiui, per kurį duomenų valdytojas patikrina asmens duomenų tikslumą;

39.2. yra nustatyta, kad duomenų subjekto asmens duomenų tvarkymas buvo neteisėtas ir duomenų subjektas nesutinka, kad asmens duomenys būtų ištrinti, ir vietoje to prašo apriboti jų tvarkymą;

39.3. jeigu yra pasiektas asmens duomenų tvarkymo tikslas ir Biurui, kaip duomenų valdytojui, nebereikia šiam tikslui pasiekti surinktų duomenų subjekto asmens duomenų, tačiau jų reikia duomenų subjektui, siekiančiam pareikšti, vykdyti ar apginti teisinius reikalavimus;

39.4. duomenų subjektas pateikė Prašymą Biurui, kuriame išreiškė nesutikimą, kad Biuras tvarkytų jo asmens duomenis. Tokiu atveju duomenų subjekto asmens duomenų tvarkymas gali būti apribotas tokiam laikotarpiui, per kurį duomenų valdytojas patikrina, ar šis duomenų subjekto Prašymas pagrįstas;

39.5. duomenų subjektas pateikia Prašymą ištrinti jo Biure tvarkomus asmens duomenis ir nustatoma, kad Prašymas yra pagrįstas, tačiau nėra techninių galimybių duomenų subjekto asmens duomenis ištrinti. Tokiu atveju duomenų subjekto asmens duomenų tvarkymas gali būti apribotas iki tol, kol duomenų subjekto asmens duomenys bus ištrinti.

40. Biuras, gavęs Aprašo 39 punkte nurodytą duomenų subjekto Prašymą, nedelsdamas, bet ne vėliau kaip per 10 darbo dienų nuo Prašymo gavimo dienos, privalo atlikti Prašymo įvertinimą, siekdamas nustatyti, ar duomenų subjekto pateiktas Prašymas yra pagrįstas.

41. Jeigu yra nustatoma, kad duomenų subjekto pateiktas Prašymas yra pagrįstas, Biuras privalo:

41.1. apriboti duomenų subjekto asmens duomenų tvarkymą (šiuo atveju asmens duomenys yra tik saugomi, jokie kiti duomenų tvarkymo veiksmai nėra atliekami);

41.2. nedelsdamas, bet ne vėliau kaip per 5 darbo dienas nuo sprendimo dėl asmens duomenų tvarkymo apribojimo priėmimo informuoti duomenų subjektą apie jo asmens duomenų tvarkymo apribojimą. Jeigu yra galimybė, nurodyti preliminarų laikotarpį, kurio metu bus apribotas duomenų subjekto asmens duomenų tvarkymas;

41.3. ne vėliau kaip per 5 darbo dienas nuo sprendimo dėl asmens duomenų tvarkymo apribojimo priėmimo informuoti duomenų gavėjus apie priimtą sprendimą apriboti duomenų subjekto asmens duomenų tvarkymą, jeigu duomenų subjekto asmens duomenys buvo teikiami duomenų gavėjams. Informuoti duomenų gavėjų nereikia, kai pateikti tokią informaciją neįmanoma arba pernelyg sunku (dėl didelio duomenų subjektų skaičiaus, asmens duomenų saugojimo laikotarpio, nepagrįstai didelių sąnaudų).

42. Kai yra priimamas sprendimas panaikinti apribojimą tvarkyti duomenų subjekto asmens duomenis, Biuras, prieš panaikindamas apribojimą, privalo informuoti duomenų subjektą.

**SEPTINTASIS SKIRSNIS**

**Teisė nesutikti su savo asmens duomenų tvarkymu**

 43. Kai duomenų subjekto asmens duomenys tvarkomi siekiant įgyvendinti Biurui pavestą užduotį, vykdomą viešojo intereso labui, arba vykdant Biurui pavestas viešosios valdžios funkcijas arba teisėtus Biuro ar trečiųjų šalių interesus, Biuras duomenų subjektui privalo sudaryti galimybę dėl su juo konkrečiu atveju susijusių priežasčių bet kuriuo metu nesutikti su duomenų tvarkymu ir pateikti nesutikimo priežastis arba įsitikinti, kad ši galimybė buvo sudaryta kitų asmenų.

 44. Teisė nesutikti įgyvendinama laikantis šios procedūros:

 44.1. siekdama įgyvendinti duomenų subjekto teisę nesutikti, kad būtų tvarkomi jo asmens duomenys, Biuras prieš pradėdamas tvarkyti jo asmens duomenis privalo kreiptis į duomenų subjektą raštu ir nustatyti protingą terminą, per kurį duomenų subjektas gali įgyvendinti savo teisę nesutikti, kad būtų tvarkomi jo asmens duomenys. Apie duomenų subjekto teisę nesutikti su asmens duomenų tvarkymu Biuras gali informuoti ir kitais būdais, pavyzdžiui, pateikdama informaciją žodžiu, interneto svetainėje, skelbimų lentoje ir pan.;

 44.2. duomenų subjektas, nesutikdamas, kad būtų tvarkomi jo asmens duomenys, turi pateikti rašytinį pranešimą apie nesutikimą dėl asmens duomenų tvarkymo, išskyrus, kai asmuo apie teisę nesutikti su duomenų tvarkymu informuojamas žodžiu ar kitomis priemonėmis. Pranešimas apie nesutikimą su asmens duomenų tvarkymu Biurui gali būti pateikiamas tiesiogiai, telefonu, registruotu paštu ar elektroninių ryšių priemonėmis;

 44.3. duomenys nepradedami tvarkyti tol, kol nesueina nustatytas terminas išreikšti nesutikimą:

 44.3.1. jeigu yra gaunamas duomenų subjekto nesutikimas, kurį Biuras nedelsdamas, bet ne vėliau kaip per 10 darbo dienų, įvertinęs nustato jo pagrįstumą, t. y. pripažįsta, kad duomenų subjekto nurodytos priežastys yra viršesnės už Biuro ar trečiųjų šalių interesą duomenis tvarkyti, Biuras nedelsdamas nutraukia asmens duomenų tvarkymo veiksmus, išskyrus teisės aktų nustatytus atvejus, ir informuoja duomenų gavėjus, kai tai įmanoma, taip pat per vieną mėnesį nuo nesutikimo gavimo dienos apie tai informuoja duomenų subjektą;

 44.3.2. jeigu Prašymas yra nepagrįstas, Biuras per vieną mėnesį nuo nesutikimo gavimo dienos raštu duomenų subjektui nurodo priežastis, kodėl duomenų subjekto asmens duomenys turi būti ir toliau tvarkomi dėl pagrįstų ir teisėtų priežasčių, kurios yra viršesnės už duomenų subjekto interesus, teises ir laisves, arba jeigu asmens duomenys yra reikalingi pareikšti, vykdyti ar apginti teisinius reikalavimus. Atsakyme taip pat nurodoma teisė duomenų subjektui pateikti skundą Valstybinei duomenų apsaugos inspekcijai.

 44.4. jeigu duomenų subjektas iki Biuro nustatyto termino nepateikia rašytinio ar kitokios formos pranešimo apie nesutikimą dėl asmens duomenų tvarkymo, iš kurio yra aiški duomenų subjekto valia, laikoma, kad duomenų subjektas neišreiškė nesutikimo, kad būtų tvarkomi jo asmens duomenys, todėl asmens duomenys gali būti tvarkomi;

 44.5. Biuras, išsiuntęs pranešimą apie duomenų subjekto teisę nesutikti su duomenų tvarkymu ar kitaip informavęs duomenų subjektą, privalo saugoti tai patvirtinančius dokumentus;

 44.6. kai šiame skirsnyje nurodytą teisę nesutikti, kad būtų tvarkomi duomenų subjekto asmens duomenys, įgyvendina nepilnamečiai iki 18 metų asmenys arba neveiksnūs asmenys, pranešimas siunčiamas jų teisėtiems atstovams.

**AŠTUNTASIS SKIRSNIS**

**Teisė į asmens duomenų perkeliamumą**

45. Duomenų subjektas turi teisę kreiptis į Biurą su Aprašo 5 priede nustatytos formos Prašymu gauti su juo susijusius asmens duomenis, kuriuos jis pateikė Biurui pats arba per atstovą, bei turi teisę prašyti persiųsti Biuro tvarkomus duomenų subjekto asmens duomenis kitam duomenų valdytojui, jeigu yra šios sąlygos:

45.1. duomenų subjekto asmens duomenų tvarkymas yra grindžiamas:

45.1.1. duomenų subjekto sutikimu arba

45.1.2. vykdoma sutartimi tarp Biuro ir duomenų subjekto;

45.2. asmens duomenys yra tvarkomi automatizuotomis priemonėmis;

45.3. duomenų subjekto pateikti asmens duomenys yra susisteminti bei pateikti įprastai naudojamu ir kompiuteriu skaitomu formatu.

46. Tam, kad būtų įgyvendintas Aprašo 45 punkte nurodytas duomenų subjekto Prašymas, turi būti įgyvendintos visos Aprašo 45.1–45.3 papunkčiuose nurodytos sąlygos.

47. Biuras, gavęs Aprašo 45 punkte nurodytą duomenų subjekto Prašymą, privalo nedelsdamas, bet ne vėliau kaip per 10 darbo dienų nuo Prašymo gavimo dienos atlikti Prašymo įvertinimą, siekdamas nustatyti, ar duomenų subjekto pateiktas Prašymas yra pagrįstas.

48. Duomenų subjekto asmens duomenys, remiantis Prašymu, gali būti pateikiami:

48.1. duomenų subjektui;

48.2. kitam Prašyme nurodytam duomenų valdytojui, jeigu:

48.2.1. duomenų subjektas Prašyme nurodo, kad Biuras asmens duomenis turėtų persiųsti kitam duomenų valdytojui;

48.2.2. yra techninės galimybės pateikti asmens duomenis tiesiogiai kitam duomenų valdytojui.

49. Duomenų subjektas teisės į duomenų perkeliamumą neturi tų asmens duomenų atžvilgiu, kurie tvarkomi neautomatiniu būdu susistemintose rinkmenose, pavyzdžiui, popierinėse bylose.

50. Jeigu duomenų subjekto Prašymas dėl asmens duomenų perkeliamumo įgyvendinamas, duomenų subjekto asmens duomenis perkeliant kitam duomenų valdytojui, Biuras nevertina, ar duomenų valdytojas, kuriam bus perkelti duomenų subjekto asmens duomenys, turi teisinį pagrindą gauti duomenų subjekto asmens duomenis ir ar šis duomenų valdytojas užtikrins tinkamas asmens duomenų saugumo priemones. Biuras neprisiima atsakomybės už perkeltų asmens duomenų tolesnį tvarkymą, kurį atliks kitas duomenų valdytojas.

51. Jeigu yra įgyvendinamas duomenų subjekto Prašymas perkelti jo asmens duomenis, Biure tvarkomi jo asmens duomenys nėra automatiškai ištrinami. Jeigu duomenų subjektas to pageidauja, turi kreiptis į Biurą dėl teisės reikalauti ištrinti duomenis („teisės būti pamirštam“) įgyvendinimo.

**DEVINTASIS SKIRSNIS**

**TEISĖ REIKALAUTI, KAD NEBŪTŲ TAIKOMAS TIK AUTOMATIZUOTU DUOMENŲ TVARKYMU, ĮSKAITANT PROFILIAVIMĄ, GRINDŽIAMAS SPRENDIMAS**

 52. Duomenų subjektas, pateikęs laisvos formos prašymą, turi teisę reikalauti, kad jo atžvilgiu Biure nebūtų taikomas tik automatizuotu duomenų tvarkymu grindžiamas sprendimas ir toks sprendimas būtų peržiūrėtas. Prašyme turi būti nurodyta, su kokių automatizuotų sprendimų priėmimu asmuo nesutinka.

 53. Duomenų subjektui kreipiantis dėl automatizuotu duomenų tvarkymu grindžiamo sprendimo peržiūros, Biuro darbuotojas, turintis atitinkamus įgaliojimus ir gebėjimus pakeisti sprendimą, turi atlikti išsamų visų svarbių duomenų, įskaitant ir duomenų subjekto pateiktos informacijos, vertinimą.

**III SKYRIUS**

**BAIGIAMOSIOS NUOSTATOS**

54. Duomenų subjektų teisės Biure įgyvendinamos neatlygintinai.

55. Informacija pagal duomenų subjekto Prašymą dėl jo teisių įgyvendinimo pateikiama valstybine kalba.

56. Biuro veiksmus ar neveikimą, įgyvendinant duomenų subjekto teises, turi teisę skųsti pats duomenų subjektas arba duomenų subjekto atstovas Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_